CELEX: E2020C0090
Language: ro
Date: 2020-07-15 00:00:00
Title: Decizia nr. 90/20/COL a Autorității AELS de Supraveghere din 15 iulie 2020 de modificare, pentru a suta șaptea oară, a normelor procedurale și de fond în domeniul ajutoarelor de stat, prin modificarea și prelungirea anumitor orientări privind ajutoarele de stat [2020/1576]

29.10.2020   
               
               
                  RO
               
               
                  Jurnalul Oficial al Uniunii Europene
               
               
                  L 359/16
               
            
         DECIZIA nr. 90/20/COL A AUTORITĂȚII AELS DE SUPRAVEGHERE
         din 15 iulie 2020
         de modificare, pentru a suta șaptea oară, a normelor procedurale și de fond în domeniul ajutoarelor de stat, prin modificarea și prelungirea anumitor orientări privind ajutoarele de stat [2020/1576]
         AUTORITATEA AELS DE SUPRAVEGHERE („ESA”),
         având în vedere Acordul privind Spațiul Economic European (denumit în continuare „Acordul privind SEE”), în special articolele 61-63 și Protocolul 26,
         având în vedere Acordul dintre statele AELS privind instituirea unei Autorități de Supraveghere și a unei Curți de Justiție (denumit în continuare „Acordul privind Autoritatea de Supraveghere și Curtea de Justiție”), în special articolul 24 și articolul 5 alineatul (2) litera (b), și
         având în vedere Protocolul 3 la Acordul privind Autoritatea de Supraveghere și Curtea de Justiție (denumit în continuare „Protocolul 3”), în special articolul 1 alineatul (1) din partea I,
         ÎNTRUCÂT:
         În temeiul articolului 24 din Acordul privind Autoritatea de Supraveghere și Curtea de Justiție, ESA pune în aplicare dispozițiile Acordului privind SEE referitoare la ajutoarele de stat.
         În temeiul articolului 5 alineatul (2) litera (b) din Acordul privind Autoritatea de Supraveghere și Curtea de Justiție, ESA emite comunicări sau orientări referitoare la aspectele tratate în Acordul privind SEE, în cazul în care respectivul acord sau Acordul privind Autoritatea de Supraveghere și Curtea de Justiție prevede în mod expres acest lucru sau în cazul în care ESA consideră că este necesar.
         Următoarele orientări privind ajutoarele de stat adoptate de ESA în cadrul inițiativei de modernizare a ajutoarelor de stat vor expira la sfârșitul anului 2020:
         
                     (a)
                  
                  
                     Orientările privind ajutoarele de stat regionale pentru perioada 2014-2020 (1),
                  
               
                     (b)
                  
                  
                     Orientările privind ajutoarele de stat pentru promovarea investițiilor de finanțare de risc (2),
                  
               
                     (c)
                  
                  
                     Orientările privind ajutoarele de stat pentru protecția mediului și energie pentru perioada 2014-2020 (3),
                  
               
                     (d)
                  
                  
                     Orientările pentru analiza compatibilității cu funcționarea Acordului privind SEE a ajutorului de stat destinat să promoveze realizarea unor proiecte importante de interes european comun (4),
                  
               
                     (e)
                  
                  
                     Orientările privind asigurarea creditelor la export pe termen scurt (5), și
                  
               
                     (f)
                  
                  
                     Orientările privind ajutoarele de stat pentru salvarea și restructurarea întreprinderilor nefinanciare aflate în dificultate (6),
                  
               În contextul Pactului verde și al Agendei digitale, Comisia Europeană (Comisia) și-a anunțat deja intenția de a revizui o serie de orientări până la sfârșitul anului 2021.
         La 2 iulie 2020, Comisia a adoptat o Comunicare privind prelungirea aplicării și modificările Orientărilor privind ajutoarele de stat regionale pentru perioada 2014-2020, ale Orientărilor privind ajutoarele de stat pentru promovarea investițiilor de finanțare de risc, ale Orientărilor privind ajutoarele de stat pentru protecția mediului și energie pentru perioada 2014-2020, ale Orientărilor privind ajutoarele de stat pentru salvarea și restructurarea întreprinderilor nefinanciare aflate în dificultate, ale Comunicării privind criteriile pentru analiza compatibilității cu piața internă a ajutorului de stat destinat să promoveze realizarea unor proiecte importante de interes european comun, ale Comunicării Comisiei privind cadrul pentru ajutoarele de stat pentru cercetare, dezvoltare și inovare și ale Comunicării Comisiei către statele membre privind aplicarea articolelor 107 și 108 din Tratatul privind funcționarea Uniunii Europene în cazul asigurării creditelor la export pe termen scurt (7).
         Pentru a asigura previzibilitatea și securitatea juridică în cursul pregătirii pentru o actualizare viitoare a normelor privind ajutoarele de stat, Comisia a considerat oportun să prelungească perioada de aplicare a orientărilor sale care corespund orientărilor ESA enumerate la literele (a)-(e) mai sus, până la sfârșitul anului 2021. Comisia a prelungit perioada de aplicare a orientărilor corespunzătoare celor enumerate la litera (f), respectiv Orientările privind ajutoarele de stat pentru salvarea și restructurarea întreprinderilor nefinanciare aflate în dificultate, până la sfârșitul anului 2023.
         Prelungirea aplicării acestor norme va permite Comisiei să finalizeze evaluarea lor, împreună cu evaluarea altor norme privind ajutoarele de stat adoptate în cadrul inițiativei de modernizare a ajutoarelor de stat. La 7 ianuarie 2019, Comisia a lansat evaluarea normelor respective sub forma unei „verificări a adecvării”. Pe baza rezultatelor evaluării, Comisia va fi apoi în măsură să decidă dacă să prelungească în continuare aplicarea normelor respective sau să le actualizeze.
         Având în vedere consecințele economice și financiare pe care pandemia de COVID-19 le poate avea asupra întreprinderilor, Comisia a considerat că sunt necesare, de asemenea, adaptări temporare ale unor orientări privind ajutoarele de stat. Mai precis, în contextul Orientărilor privind ajutoarele de stat regionale pentru perioada 2014-2020, al Orientărilor privind ajutoarele de stat pentru protecția mediului și energie pentru perioada 2014-2020, al Comunicării – Criterii pentru analiza compatibilității cu piața internă a ajutorului de stat destinat să promoveze realizarea unor proiecte importante de interes european comun (PIIEC) și al Cadrului pentru ajutoarele de stat pentru cercetare, dezvoltare și inovare (8), întreprinderile care nu se aflau în dificultate la 31 decembrie 2019, dar care au devenit întreprinderi aflate în dificultate după 31 decembrie 2019 ar trebui să fie eligibile în temeiul acestor orientări până la 30 iunie 2021.
         În ceea ce privește Orientările privind ajutoarele de stat pentru protecția mediului și energie pentru perioada 2014-2020, scăderea drastică a prețurilor energiei electrice din cauza pandemiei de COVID-19 ar putea conduce la situații în care electrointensitatea întreprinderilor s-ar putea reduce. În acest caz, întreprinderea poate să nu mai fie eligibilă în temeiul secțiunii 3.7.2 (reduceri specifice ale finanțării sprijinului pentru energia din surse regenerabile din motive de competitivitate) atunci când aplică anexa 4 pentru calcularea VAB (valoarea adăugată brută) și a electrointensității la nivelul întreprinderii. Prin urmare, Comisia a considerat că metodele de calcul care urmează să fie utilizate ar trebui să fie adaptate, pentru a aborda acest aspect în mod corespunzător.
         Aceste modificări și prelungiri ale aplicării comunicărilor Comisiei au relevanță și pentru Spațiul Economic European.
         Aplicarea uniformă a normelor SEE privind ajutoarele de stat trebuie asigurată pe tot teritoriul Spațiului Economic European, în concordanță cu obiectivul de omogenitate stabilit la articolul 1 din Acordul privind SEE.
         În conformitate cu punctul II de la titlul „GENERALITĂȚI” de la pagina 11 din anexa XV la Acordul privind SEE, ESA, după consultarea Comisiei, trebuie să adopte acte corespunzătoare celor adoptate de Comisie,
         DUPĂ consultarea Comisiei Europene,
         DUPĂ consultarea statelor AELS care fac parte din SEE,
         ADOPTĂ PREZENTA DECIZIE:
         
            Articolul 1
            Normele de fond în domeniul ajutoarelor de stat se modifică după cum urmează:
            
                        1.
                     
                     
                        Orientările privind ajutoarele de stat regionale pentru perioada 2014-2020 se modifică după cum urmează:
                        
                                    (a)
                                 
                                 
                                    La punctul 18, se adaugă următoarea teză:
                                    „Cu toate acestea, prezentele orientări se aplică întreprinderilor care nu se aflau în dificultate la 31 decembrie 2019, dar care au devenit întreprinderi aflate în dificultate în perioada 1 ianuarie 2020-30 iunie 2021.”
                                 
                              
                                    (b)
                                 
                                 
                                    După punctul 156 se introduc următoarele litere:
                                    
                                                „(a)
                                             
                                             
                                                Având în vedere că valabilitatea hărților naționale ale ajutoarelor regionale expiră la 31 decembrie 2020, Autoritatea invită statele AELS care fac parte din SEE să îi notifice, până la 15 septembrie 2020, intenția lor de a prelungi valabilitatea hărților lor naționale ale ajutoarelor regionale.
                                             
                                          
                                                (b)
                                             
                                             
                                                După ce aprobă prelungirea valabilității hărților naționale ale ajutoarelor regionale până la 31 decembrie 2021, statele AELS care fac parte din SEE pot decide să prelungească schemele existente aprobate în temeiul prezentelor orientări. Prelungirea acestor scheme trebuie notificată Autorității în timp util, înainte de data expirării acestora.”
                                             
                                          
                              
                  
                        2.
                     
                     
                        În Orientările privind ajutoarele de stat pentru promovarea investițiilor de finanțare de risc, punctul 174 se înlocuiește cu următorul text:
                        
                                    „174.
                                 
                                 
                                    Autoritatea va aplica principiile prevăzute în prezentele orientări pentru evaluarea compatibilității tuturor ajutoarelor pentru finanțare de risc care vor fi acordate în perioada 1 iulie 2014-31 decembrie 2021.”
                                 
                              
                  
                        3.
                     
                     
                        Orientările privind ajutoarele de stat pentru protecția mediului și energie pentru perioada 2014-2020 se modifică după cum urmează:
                        
                                    (a)
                                 
                                 
                                    La punctul 11, se adaugă următoarea teză:
                                    „Cu toate acestea, prezentele orientări se aplică întreprinderilor care nu se aflau în dificultate la 31 decembrie 2019, dar care au devenit întreprinderi aflate în dificultate în perioada 1 ianuarie 2020-30 iunie 2021.”
                                 
                              
                                    (b)
                                 
                                 
                                    Punctul 103 se înlocuiește cu următorul text:
                                    
                                                „103.
                                             
                                             
                                                Prezentele orientări se aplică până la 31 decembrie 2021. Cu toate acestea, ele ar trebui să pregătească terenul pentru îndeplinirea obiectivelor stabilite în cadrul de acțiune pentru 2030. În special, se preconizează că, în perioada cuprinsă între 2020 și 2030, sursele regenerabile de energie deja exploatate vor permite alimentarea rețelei la prețuri competitive, ceea ce înseamnă că subvențiile și scutirile de responsabilități în materie de echilibrare ar trebui să fie eliminate în mod degresiv. Prezentele orientări sunt în concordanță cu acest obiectiv și vor asigura tranziția către o aprovizionare cu energie electrică eficientă din punctul de vedere al costurilor prin intermediul unor mecanisme bazate pe piață.”
                                             
                                          
                              
                                    (c)
                                 
                                 
                                    Punctul 237 se înlocuiește cu următorul text:
                                    
                                                „237.
                                             
                                             
                                                Prezentele orientări se vor aplica începând de la 1 iulie 2014 și vor înlocui Orientările privind ajutorul de stat pentru protecția mediului publicate la 10 iunie 2010 (*1). Acestea se vor aplica până la 31 decembrie 2021.
                                             
                                          
                                       (*1)  JO L 144, 10.6.2010, p. 1 și suplimentul SEE nr. 29, 10.6.2010, p. 1.”"
                        
                                 
                              
                                    (d)
                                 
                                 
                                    Anexa 4 se modifică după cum urmează:
                                    
                                                (i)
                                             
                                             
                                                Punctul 2 se înlocuiește cu următorul text:
                                                
                                                            „2.
                                                         
                                                         
                                                            În sensul aplicării secțiunii 3.7.2, statele AELS care fac parte din SEE pot utiliza:
                                                            
                                                                        (a)
                                                                     
                                                                     
                                                                        media aritmetică din ultimii 3 ani pentru care sunt disponibile date privind VAB;
                                                                     
                                                                  
                                                                        (b)
                                                                     
                                                                     
                                                                        media aritmetică a doi ani aleși din ultimii trei ani pentru care sunt disponibile date privind VAB, cu condiția ca această metodă să fie aplicată în același mod tuturor beneficiarilor.
                                                                     
                                                                  
                                                      Autoritatea consideră că trecerea de la metoda de calcul prevăzută la litera (a) la metoda de calcul prevăzută la litera (b) nu constituie o modificare ce face obiectul obligației de notificare.”
                                             
                                          
                                                (ii)
                                             
                                             
                                                Punctul 5 se înlocuiește cu următorul text:
                                                
                                                            „5.
                                                         
                                                         
                                                            Pentru a calcula consumul de energie electrică al întreprinderii, trebuie să se utilizeze valorile de referință pentru eficiența consumului de energie electrică în cadrul sectorului respectiv, atunci când acestea sunt disponibile. În cazul în care aceste valori de referință nu sunt disponibile, statele AELS care fac parte din SEE pot utiliza:
                                                            
                                                                        (a)
                                                                     
                                                                     
                                                                        media aritmetică din ultimii trei ani pentru care sunt disponibile date;
                                                                     
                                                                  
                                                                        (b)
                                                                     
                                                                     
                                                                        media aritmetică a doi ani aleși din ultimii trei ani pentru care sunt disponibile date, cu condiția ca această metodă să fie aplicată în același mod tuturor beneficiarilor.
                                                                     
                                                                  Autoritatea consideră că trecerea de la metoda de calcul prevăzută la litera (a) la metoda de calcul prevăzută la litera (b) nu constituie o modificare ce face obiectul obligației de notificare.”
                                                         
                                                      
                                          
                              
                  
                        4.
                     
                     
                        În Orientările privind ajutoarele de stat pentru salvarea și restructurarea întreprinderilor nefinanciare aflate în dificultate, punctul 135 se înlocuiește cu următorul text:
                        
                                    „135.
                                 
                                 
                                    Autoritatea va aplica prezentele orientări de la 10 septembrie 2014 până la 31 decembrie 2023.”
                                 
                              
                  
                        5.
                     
                     
                        Orientările pentru analiza compatibilității cu funcționarea Acordului privind SEE a ajutorului de stat destinat să promoveze realizarea unor proiecte importante de interes european comun se modifică după cum urmează:
                        
                                    (a)
                                 
                                 
                                    La punctul 10 litera (a), se adaugă următoarea teză:
                                    „Cu toate acestea, prezentele orientări se aplică întreprinderilor care nu se aflau în dificultate la 31 decembrie 2019, dar care au devenit întreprinderi aflate în dificultate în perioada 1 ianuarie 2020-30 iunie 2021.”
                                 
                              
                                    (b)
                                 
                                 
                                    Punctul 50 se înlocuiește cu următorul text:
                                    
                                                „50.
                                             
                                             
                                                Prezentele orientări se vor aplica de la 27 aprilie 2016 până la 31 decembrie 2021.”
                                             
                                          
                              
                  
                        6.
                     
                     
                        În Orientările privind asigurarea creditelor la export pe termen scurt, punctul 40 se înlocuiește cu următorul text:
                        
                                    „40.
                                 
                                 
                                    Având în vedere necesitatea continuității și a securității juridice în ceea ce privește tratamentul ajutoarelor de stat în domeniul asigurării creditelor la export pe termen scurt, se consideră oportună aplicarea prezentelor orientări până la 31 decembrie 2021. În acest fel, data expirării lor va fi aliniată la datele de expirare ale majorității orientărilor privind ajutoarele de stat adoptate în temeiul programului de modernizare a ajutoarelor de stat.”
                                 
                              
                  
                        7.
                     
                     
                        În Cadrul pentru ajutoarele de stat pentru cercetare, dezvoltare și inovare, la punctul 10 se adaugă următoarea teză:
                        „Cu toate acestea, prezentele orientări se aplică întreprinderilor care nu se aflau în dificultate la 31 decembrie 2019, dar care au devenit întreprinderi aflate în dificultate în perioada 1 ianuarie 2020-30 iunie 2021.”
                     
                  
         
            Articolul 2
            Numai versiunea în limba engleză a prezentei decizii este autentică.
         
         
            Adoptată la Bruxelles, 15 iulie 2020.
            
               
                  Pentru Autoritatea AELS de Supraveghere,
               
               Bente ANGELL-HANSEN
               
                  Președintă
               
               
                  Membrul responsabil al Colegiului
               
            
            
               Frank J. BÜCHEL
               
                  Membru al Colegiului
               
            
            
               Högni KRISTJÁNSSON
               
                  Membru al Colegiului
               
            
            
               Carsten ZATSCHLER
               
                  Contrasemnatar în calitate de director,Afaceri juridice și administrative
               
            
         
         
            (1)  JO L 166, 5.6.2014, p. 44 și suplimentul SEE nr. 33, 5.6.2014, p. 1, modificate prin Decizia ESA nr. 302/14/COL, JO L 15, 22.1.2015, p. 103 și suplimentul SEE nr. 4, 22.1.2015, p. 1.
         
            (2)  JO L 354, 11.12.2014, p. 62 și suplimentul SEE nr. 74, 11.12.2014, p. 1, modificate prin Decizia ESA nr. 302/14/COL, JO L 15, 22.1.2015, p. 103 și suplimentul SEE nr. 4, 22.1.2015, p. 1.
         
            (3)  JO L 131, 28.5.2015, p. 1 și suplimentul SEE nr. 30, 28.5.2015, p. 1.
         
            (4)  JO L 39, 16.2.2017, p. 49 și suplimentul SEE nr. 11, 16.2.2017, p. 1.
         
            (5)  JO L 343, 19.12.2013, p. 54 și suplimentul SEE nr. 71, 19.12.2013, p. 1, readoptate prin Decizia ESA nr. 4/19/COL, JO L 163, 20.6.2019, p. 110 și suplimentul SEE nr. 48, 20.6.2019, p. 1, modificate prin Decizia ESA nr. 030/20/COL, JO L 220, 9.7.2020, p. 8 și suplimentul SEE nr. 46, 9.7.2020, p. 1.
         
            (6)  JO L 271, 16.10.2015, p. 35 și suplimentul SEE nr. 62, 15.10.2015, p. 1.
         
            (7)  JO C 224, 8.7.2020, p. 2.
         
            (8)  Care corespund cu Orientările ESA pentru cercetare, dezvoltare și inovare, JO L 209, 6.8.2015, p. 17, și suplimentul SEE nr. 44, 6.8.2015, p. 1.